**ՀՀ ԱՇԽԱՏԱՆՔԻ ԵՎ ՍՈՑԻԱԼԱԿԱՆ ՀԱՐՑԵՐԻ ՆԱԽԱՐԱՐՈՒԹՅՈՒՆ**

**ԾՐԱԳԻՐ**

**ՏԱՐԵՑ ԵՎ (ԿԱՄ) ՀԱՇՄԱՆԴԱՄՈՒԹՅՈՒՆ ՈՒՆԵՑՈՂ ԱՆՁԱՆՑ ՇՈՒՐՋՕՐՅԱ ԽՆԱՄՔ ՄԱՏՈՒՑՈՂ ՊԵՏԱԿԱՆ ՈՉ ԱՌԵՎՏՐԱՅԻՆ ԿԱԶՄԱԿԵՐՊՈՒԹՅՈՒՆՆԵՐԻ ՇԵՆՔԱՅԻՆ ՊԱՅՄԱՆՆԵՐԻ ԲԱՐԵԼԱՎՄԱՆ**

Բովանդակություն

[**1.** **Անհրաժեշտությունը** 3](#_Toc96928965)

[**2.** **Ընթացիկ իրավիճակը և խնդիրները** 4](#_Toc96928966)

[*2.1.* *Երևանի Թիվ 1 տուն-ինտերնատ* 5](#_Toc96928967)

[*2.2.* *Նորքի տուն-ինտերնատ* 6](#_Toc96928968)

[*2.3.* *Վարդենիսի նյարդահոգեբանական տուն-ինտերնատ* 7](#_Toc96928969)

[*2.4.* *«Ձորակ» հոգեկան առողջության խնդիրներ ունեցող անձանց շուրջօրյա խնամքի կենտրոն* 8](#_Toc96928970)

[**3.** **Կարգավորման նպատակը և բնույթը** 8](#_Toc96928971)

[*3.1.* *Երևանի Թիվ 1 տուն-ինտերնատ* 8](#_Toc96928972)

[*3.2.* *Նորքի տուն-ինտերնատ* 10](#_Toc96928973)

[*3.3.* *Վարդենիսի նյարդահոգեբանական տուն-ինտերնատ* 12](#_Toc96928974)

[*3.4.* *«Ձորակ» հոգեկան առողջության խնդիրներ ունեցող անձանց շուրջօրյա խնամքի կենտրոն* 14](#_Toc96928975)

[**4.** **Անհրաժեշտ ֆինանսական միջոցների աղբյուրները և չափը** 16](#_Toc96928976)

[**5.** **Ակնկալվող արդյունքը** 17](#_Toc96928977)

# **Անհրաժեշտությունը**

Սույն ծրագրի անհրաժեշտությունը բխում է Հայաստանի Հանրապետության կառավարության 2021 թվականի ապրիլի 8-ի «Տարեցներին մատուցվող խնամքի ծառայությունների բարելավման և համայնքահեն ծառայությունների ներդրման ու զարգացման ծրագիրը և դրա իրականացումն ապահովող միջոցառումների 2021-2023 թվականների պլան-ժամանակացույցը հաստատելու մասին» N 498-Լ որոշումից, որը տեղ է գտել նաև Հայաստանի Հանրապետության կառավարության 2021-2026 թվականների ծրագրում, 2021 թվականի նոյեմբերի 18-ի «Հայաստանի Հանրապետության կառավարության 2021-2026 թվականների գործունեության միջոցառումների ծրագիրը հաստատելու մասին» N 1902-Լ որոշմամբ հաստատված հավելվածի 13-րդ կետում ամրագրված միջոցառումների իրականացումից:

Համաձայն վերը նշված միջոցառումների ծրագրի 13-րդ կետի 1-ին ենթակետի` նախատեսվում է 2022 թվականի ընթացքում կատարել շուրջօրյա խնամք մատուցող պետական ոչ առևտրային առնվազն երեք կազմակերպությունների շենքային պայմանների մոնիթորինգ և գնահատում, 2-րդ ենթակետի՝ 2023 թվականի ընթացքում համապատասխան մասնագետների կողմից շուրջօրյա խնամք մատուցող պետական ոչ առեւտրային առնվազն երեք կազմակերպությունների շենքային պայմանների նախագծանախահաշվային փաստաթղթերի կազմում՝ մրցույթով ընտրված կազմակերպության միջոցով, իսկ 3-րդ ենթակետի՝ 2024 թվականի ընթացքում շուրջօրյա խնամք մատուցող պետական ոչ առևտրային առնվազն երեք կազմակերպությունների շենքային պայմանների բարելավման գործընթացի կազմակերպում։ Սույնով հնարավոր կդառնա տարեց և (կամ) հաշմանդամություն ունեցող անձանց շուրջօրյա խնամքի տրամադրման բարելավումը, ծառայություններին նոր որակ հաղորդելը և պետական սեկտորի ներկայանալի դառնալը։ Այդպիսով շուրջօրյա խնամք և պաշտպանություն իրականացնող հաստատություններում կարող են կատարվել շահառուների արժանապատիվ կենսական պայմանների ապահովման համար անհրաժեշտ բարեկարգման աշխատանքներ:

Հիմք ընդունելով վերոշարադրյալը՝ Հայաստանի Հանրապետության աշխատանքի և սոցիալական հարցերի նախարարությունն առաջարկել է շուրջօրյա խնամքի կենտրոններում վերանորոգման անհրաժեշտության դրույթը Հայաստանի Հանրապետության կառավարության 2021-2026 թվականների ծրագրում, և վերջինս ներառել է այն։

# **Ընթացիկ իրավիճակը և խնդիրները**

Շուրջօրյա խնամք և պաշտպանություն իրականացնող հաստատությունները, մասնավորապես՝ «Երևանի Թիվ 1 տուն-ինտերնատ», «Նորքի տուն-ինտերնատ», «Վարդենիսի նյարդահոգեբանական տուն-ինտերնատ» և «Ձորակ» հոգեկան առողջության խնդիրներ ունեցող անձանց շուրջօրյա խնամքի կենտրոն» ՊՈԱԿ-ները կառուցվել են 1960-1980-ական թվականներին, շահագործվել հարյուրավոր շահառուների կողմից և մինչ օրս չեն ենթարկվել հիմնանորոգման կամ մասնակի նորոգման։ Անշարժ գույքի ցանկը սահմանված է Հայաստանի Հանրապետության կառավարության 2006 թվականի հունվարի 26-ի «Պետական կառավարման համակարգի մարմինների ենթակայության պետական ոչ առեվտրային կազմակերպություններին, պետական մասնակցությամբ առեվտրային կազմակերպություններին և հիմնադրամներին անհատույց օգտագործման իրավունքով ամրացված պետական սեփականություն հանդիսացող շենքերն ու շինությունները (տարածքները) պետական գույքի կառավարման կոմիտեի տնօրինությանը հանձնելու մասին» N 346-Ն որոշման 1-ին հավելվածում։

Խնամքի կենտրոնների ոչ բարենպաստ վիճակը բազմիցս բարձրաձայնվել է նախարարության, ինչպես նաև մարդու իրավունքների պաշտպանի, Հելսինկյան քաղաքացիական ասամբլեայի Վանաձորի գրասենյակի և շատ այլ կառույցների կողմից, ներկայացվել է շինությունների վերանորոգման անհրաժեշտության հարցը։ Բացի այդ, հաստատությունների շարժական գույքը՝ իրենից ներկայացնում է հնամաշ և շարքից դուրս եկած կենցաղային տեխնիկա՝ սառցախցիկներ, սառնարաններ, հեռուստացույցներ, լվացքի մեքենաներ ու չորանոցներ, խոհանոցային տեխնիկա, ինչպես նաև կիսաջարդված ու մաշված կահույք՝ պահարաններ, սեղաններ ու աթոռներ, պահարաններ ու մահճակալներ, փափուկ կահույք, զբաղվածության սենյակների համար նախատեսված այլ գույք։

## *Երևանի Թիվ 1 տուն-ինտերնատ*

Կազմակերպության տարածքը սահմանափակվում է հիմնապատով։ Հաշվառված են հիմնական մասնաշենքը, անկողնային մասնաշենքը, կաթսայատունը, պահակակետը, լվացքատունը, արտակարգ իրավիճակների կացարանը։ Հիմնապատը մասամբ ջարդուփշուր է եղել, տեղ-տեղ ամբողջությամբ բաց է, և դրա պատճառով հարևան տարածքներից ներս են թափանցում շներ ու երբեմն աղվեսներ։

Կազմակերպության տարածքում գտնվող առանձին շինությունը, որը ծառայել է անօթևանների, փախստականների և կյանքի դժվարին իրավիճակում գտնվող այլ անձանց համար, այժմ անմխիթար վիճակում է և ունի կոմունալ լրացուցիչ հարմարության կարիք։ Դռները և պատուհանների մի մասը ջարդված են, պատերը քայքայված և տեղ-տեղ բորբոսնած, տանիքի մի հատվածը կոտրված, նկուղը ավերված, ճաշարանում չկա ոչ մի հարմարություն, գոյություն չունի լվացքի համար նախատեսված տարածք, և 60 անձի համար կա ընդամենը 4 սանհանգույց և 2 ցնցուղ։

Խիստ անմխիթար վիճակում է կազմակերպությունը սպասարկող կոյուղագիծը, ամբողջ խողովակաշարը հնացած և մաշված է, հաճախ կոյուղաջրերը թափվում են ներքևի հարկեր կամ նկուղ։ Նկուղը, որը պետք է ծառայեր որպես թաքստոց, երբևէ չի վերանորոգվել։

Բնակելի հատվածը ներկայանում է 6 թևով, որոնցից որոշները մասամբ վերանորոգվել են, սակայն շատ տեղերում կա միայն սանհանգույց՝ առանց ցնցուղի, մանրահատակը քանդված է, պատուհանները տեղ-տեղ փոփոխման կարիք ունեն, պատշգամբները նույնպես կարիք ունեն վերանորոգման։ Խոհանոցը, ճաշարանը և պահեստները համեմատաբար բարվոք վիճակում են։

Առավել ոչ բարվոք վիճակ է բուժմասում և վարչական հատվածում, որտեղ առկա են բոլոր վերոհիշյալ խնդիրները, աշխատողները չունեն նորմալ սանհանգույց, առհասարակ չկա ճաշելու տեղ։ Կարիք կա ատամնաբուժարանի ստեղծման։ Ինչպես այստեղ, այնպես էլ բնակելի հատվածներում կա գույքի՝ կահույքի և տեխնիկայի խիստ պահանջարկ։ Կինոդահլիճը ամբողջությամբ ավերված է, պատերը՝ քանդված ու փշրված, բեմը՝ լքված։

## *Նորքի տուն-ինտերնատ*

Կազմակերպությունը բաղկացած է եռամաս հիմնական շինությունից, ունի օժանդակ կառույցներ՝ լվացքատուն, կաթսայատուն, պահակատուն։

Հիմնական շինությունը կազմված է բնակելի «Ա» և «Բ», ինչպես նաև ընդհանուր օգտագործման կենտրոնական մասնաշենքից։ Ա մասնաշենքի առաջին հարկը վարչական մասն է, որն ունի հիմնանորոգման կարիք։ Աշխատասենյակները զուրկ են առաջին անհրաժեշտության գույքից, չկան անհրաժեշտ հարմարություններ, տեղ-տեղ խողովակաշարն անցնում է շենքի միջով։ Նույն մասնաշենքի 2-րդ հարկն ամբողջությամբ ավերված է, պատերը խոնավացել են և տեղ-տեղ բորբոսնել ու ուռչել, համեմատաբար բարվոք են 3-րդ և 4-րդ հարկերը։ Ամբողջ մասնաշենքը ունի սակավաթիվ սանհանգույցներ, էլ ավելի քիչ ցնցուղներ, որի պատճառով կարիք ունի ամբողջական ձևափոխության։

Հիմնական շինության Բ մասնաշենքի առաջին հարկն անկողնային բաժանմունքն է, որտեղ չկա նորմալ օդափոխության համակարգ, համապատասխան հարմարություններ և սարքավորումներ։ Մյուս երեք հարկերը բնակելի են, սակայն երբևէ չեն վերանորոգվել։ Սենյակները չեն համապատասխանում կառավարության սահմանած չափորոշիչներին, չկան տարրական պայմաններ։ Մասնաշենքն ունի սակավաթիվ սանհանգույցներ, ավելի քիչ ցնցուղներ, ուստի կարիք կա ամբողջական ձևափոխության։ Նկուղները նպատակին չեն ծառայում, քանի որ անմխիթար վիճակում են։

Կենտրոնական մասնաշենքի առաջին և երկրորդ հարկերը նույնպես ունեն վերանորոգման կարիք, մասնավորապես երկրորդ հարկը, որտեղ պետք է լրացուցիչ աստիճանավանդակ բարձրացվի երրորդ հարկում գտնվող ապակեպատ սրահը։ Բուժմասն ու գրադարանը, ինչպես նաև մարզադահլիճը ամբողջական վերանորոգման կարիք ունեն, կարիք կա ատամնաբուժարանի ստեղծման։

Խոհանոցը և ճաշարանը, ի տարբերություն նախորդ խնամքի կենտրոնի, ապահովված չեն տարրական պայմաններով՝ սննդի ապահովման և սանիտարահիգիենիկ տեսանկյունից, պահեստը և թատերական դահլիճը նույնպես վերանորոգման կարիք ունեն։

Ամբողջական վերանորոգման կարիք ունի լվացքատունը, որտեղ հին է խողովակաշարը, հոսանքալարերը, երբևէ նորոգումներ չեն կատարվել։

## *Վարդենիսի նյարդահոգեբանական տուն-ինտերնատ*

Սահմանամերձ համայնք համարվող Վարդենիսում գտնվում է հոգեկան առողջության խնդիրներ ունեցող անձանց շուրջօրյա խնամքի ամենախոշոր հաստատությունը, որը նախատեսված է 450 շահառուի համար։ Բնակեցված են չորս հիմնական մասնաշենքերը, կան նաև օժանդակ կառուցներ՝ լվացքատուն, կաթսայատուն, պահակատուն։ Հարկ է նշել, որ չորս մասնաշենքերից մեկը գտնվում է շուրջ 3 կիլոմետր հեռավորության վրա։

Առավել ծանր վիճակը սույն խնամքի կենտրոնում է, որը չի բավարարում որևէ չափորոշչի։ Ըստ ՀՀ կառավարության 2007 թվականի մայիսի 31-ի N 730-Ն որոշման՝ տուն-ինտերնատում խնամվողների սենյակների բնակելի մակերեսը չպետք է մեկ խնամվողի հաշվարկով պակաս լինի 5 քառ. մետրից, յուրաքանչյուր սենյակում պետք է բնակվի ոչ ավելի, քան 4 խնամվող: Մինչդեռ սույն կենտրոնում կան սենյակներ, որտեղ բնակվում են 10, երբեմն՝ 12 շահառու, չունեն անձնական տարածք, սանհիգիենիկ պայմաններ, մեկ լոգարանը հաշվարկված է մեկ ամբողջ բաժանմունքի համար, որը նախատեսված է մինչև 60 շահառուի համար։ Կազմակերպության խոհանոցն ունի շահառուների մեկ երրորդի չափի թողունակություն, որի պատճառով այն աշխատում է շուրջօրյա հերթափոխով։ Լվացքատունը, կաթսայատունը, կոյուղու և օդափոխման համակարգերը ունեն հիմնանորոգման անհրաժեշտություն, կարիք կա լրացուցիչ օժանդակ շինությունների կառուցման։

Առհասարակ բացակայում են մարզադահլիճ, կինոյի և թատրոնի սրահ, միասնական ճաշասրահ, խոհանոցը այնպիսի հեռավորության վրա է, որ սնունդը մեքենաներով տեղափոխում են բաժանմունքներ, քիչ են զբաղվածության և ժամանցի համար նախատեսված սենյակները։ Առանձին գտնվող մասնաշենքն առհասարակ չունի խոհանոց։

## *«Ձորակ» հոգեկան առողջության խնդիրներ ունեցող անձանց շուրջօրյա խնամքի կենտրոն*

Շուրջօրյա խնամքի կենտրոնը նախկինում ծառայել է տարբեր նպատակներով։ Բնակելի մասնաշենքերը երեքն են, որոնցից առաջինը ամբողջությամբ լքված և ավերված է՝ այնտեղ բնակվել են Ադրբեջանից տեղահանված փախստականներ։ Այս պահին մասնաշենքը բնակեցման համար պիտանի չէ, ենթակա է հիմնանորոգման։ Երկրորդ մասնաշենքում բնակվում են մտավոր խնդիրներ ունեցող անձինք, իսկ երրորդում՝ հոգեկան առողջության։ Վերջինս դպրոցի դասական օրինակ էր և մինչև 2021 թվականն ուներ ընդամենը երկու սանհանգույց 50 անձի համար, իսկ սենյակներում՝ նախկին դասարաններում, բնակվում են ընդհուպ մինչև տասը անձ։ Լրացուցիչ նորոգման կարիք ունի երրորդ մասնաշենքի նկուղը, որը լիարժեք կարող է օգտագործվել և լքված ու անմխիթար վիճակում է։

Լվացքատունը առանձին մասնաշենք է, որը հիմնանորոգման կարիք ունի։

# **Կարգավորման նպատակը և բնույթը**

Ծրագիրը նպատակ ունի բարելավել շուրջօրյա խնամքի ծառայություններ մատուցող հաստատություններում բնակվող և խնամք ստացող տարեց և (կամ) հաշմանդամություն ունեցող անձանց կենցաղային պայմանները, բարձրացնել խնամքի որակը։

## *Երևանի Թիվ 1 տուն-ինտերնատ*

Կազմակերպության լիարժեք գործունեության համար անհրաժեշտ է հիմնանորոգել՝

* Հիմնապատը՝ շինությունների տարածքը շրջապատելու համար։
* Կոյուղագիծը՝ փոխարինելով հինը և վերականգնելով նորմալ ջրահեռացումը։
* Վարչական հատվածը՝ սանհանգույցների նորոգում, հատակի կառուցում՝ օդային հատվածում, սենյակների թարմեցում, հատակի սալիկապատում, դռների և պատուհանների փոխարինում, գրասենյակային կահույքի ձեռքբերում։
* Վարսավիրանոցը՝ պետք է փոխվի հին լվացարանը և դրա դիմաց ավելացվի նորը, որպեսզի հնարավորություն ստեղծվի կանանց և տղամարդկանց համար առանձին վարսավիրների միաժամանակ աշխատանքի համար։
* Դահլիճը, որը պետք է հագեցած լինի անհրաժեշտ գույքով՝ տեխնիկայով ու կահույքով։
* Մարզասրահը, որը պետք է ունենա նաև լոգասենյակներ ու սանհանգույցներ։
* Անօթևանների կացարանը՝ առնվազն 50 շահառուի բնակության համար, որը պետք է ունենա յուրաքանչյուր հարկում երկուական սանհանգույց՝ հինգական զուգարանակոնքով և երկուական ցնցուղով, բարեկարգ աստիճանավանդակով ու տանիքով, իսկ նկուղային հատվածում՝ 50 անձի միաժամանակյա ճաշելու համար անհրաժեշտ ճաշարանով ու խոհանոցով, լվացքատնով ու պահեստով։

Անհրաժեշտ է վերանորոգել՝

* Բնակելի սենյակները, որոնցում գտնվող սանհանգույցներում ավելացնել ցնցուղ, անհրաժեշտության դեպքում փոխարինել հին դռներն ու պատուհանները, սալիկապատել սենյակների, պատերի և միջանցքների հատակները, ներկել պատերը և առաստաղը, սանհանգույցում կիրառել կախովի առաստաղ, անհրաժեշտության դեպքում թարմեցնել ջեռուցման համակարգի ու կոյուղու խողովակները։
* Նախամուտքը և միջանցքը՝ սալիկապատել հատակը, փոխել մուտքի դուռը և պատուհանները։
* Գրադարանը՝ բերելով այն թարմ տեսքի և սալիկապատելով հատակը, այն հաշվարկով, որ պետք է դրվեն լրացուցիչ պահարաններ ու գրասեղաններ՝ իրենց համակարգիչներով։
* Բուժմասը՝ համապատասխանեցնելով ժամանակակից նորմերին, բարեկարգելով բուժաշխատողների սանհանգույցները, զննման ու մերսման սենյակները, ատամնաբույժի սրահը և աշխատասենյակները։

Անհրաժեշտ է մասնակի նորոգել՝

* Բնակելի սենյակները, որոնք արդեն բարեկարգված են, սակայն տարիների ընթացքում արտաքնապես փոփոխվել են։
* 6-րդ թևի 3-րդ հարկի զբաղվածության 5 սենյակները, որոնք պետք է դառնան տարաբնույթ զբաղմունքի համար, գույքով ու տեխնիկայով հագեցած սենյակներ՝ յուրաքանչյուրը 10-15 հոգու հաշվարկով, այդ թվում՝ գորգագործության ու գոբելենի, փայտամշակման, կարուձևի ու ասեղնագործության, նկարչության, հոգեբանի։
* 6-րդ թևի՝ սենյակի վերածված միջանցքը՝ բացօդյա հանգստի սրահը թարմեցնելու նպատակով։
* Խոհանոցը և ճաշարանը՝ պահեստի հետ միասին, տեղ-տեղ կատարելով անհրաժեշտ փոփոխություններ։
* Նկուղները՝ որպես թաքստոց կամ պահեստ ծառայելու համար, կատարելով անհրաժեշտ աշխատանքներ՝ նվազագույն սանիտարահիգիենիկ պայմանների ապահովման համար։

## *Նորքի տուն-ինտերնատ*

Կազմակերպության լիարժեք գործունեության համար անհրաժեշտ է հիմնանորոգել՝

* Վարչական հատվածը՝ սանհանգույցների նորոգում, սենյակների թարմեցում, դռների և պատուհանների փոխարինում, հատակի սալիկապատում, գրասենյակային կահույքի ձեռքբերում։
* Վարսավիրանոցը՝ պետք է փոխվի հին լվացարանը և դրա դիմաց ավելացվի նորը, որպեսզի հնարավորություն ստեղծվի կանանց և տղամարդկանց համար առանձին վարսավիրների միաժամանակ աշխատանքի համար։
* Դահլիճը և մարզասրահը, որը պետք է հագեցած լինի անհրաժեշտ գույքով՝ տեխնիկայով ու կահույքով։
* Լվացքատունը՝ փոխարինելով խողովակները, հոսանքալարերը, սալիկապատել հատակը և պատերը, կիրարկել կախովի առաստաղներ։
* Բնակելի սենյակները՝ յուրաքանչյուրը նախատեսված 2 անձի բնակության համար՝ մեկ անձին առնվազն 7 քառակուսի մետր բնակտարածքով, ըստ այդմ քանդելով միջնապատերը՝ տարածքը մեծացնելու նպատակով, ամեն սենյակում մեկական զուգարանակոնք և ցնցուղ՝ նորոգված սանհանգույցում, անհրաժեշտության դեպքում փոխարինել հին դռներն ու պատուհանները, սալիկապատել սենյակների, պատերի և միջանցքների հատակները, ներկել պատերը և առաստաղը, սանհանգույցում կիրառել կախովի առաստաղ, անհրաժեշտության դեպքում թարմեցնել ջեռուցման համակարգի ու կոյուղու խողովակները։
* Յուրաքանչյուր հարկի վերջում գտնվող զբաղվածության 5 սենյակները, որոնք պետք է դառնան տարաբնույթ զբաղմունքի համար, գույքով ու տեխնիկայով հագեցած սենյակներ՝ յուրաքանչյուրը 10-15 հոգու հաշվարկով, այդ թվում՝ գորգագործության ու գոբելենի, փայտամշակման, կարուձևի ու ասեղնագործության, նկարչության, հոգեբանի։

Անհրաժեշտ է վերանորոգել՝

* Կոյուղագիծը՝ փոխարինելով հինը և վերականգնելով նորմալ ջրահեռացումը։
* Բնակելի սենյակները, որոնք արդեն բարեկարգված են, սակայն տարիների ընթացքում արտաքնապես փոփոխվել են, տեղում ավելացնել անհրաժեշտ քանակի զուգարանակոնքեր և ցնցուղներ։
* Խոհանոցը և ճաշարանը՝ պահեստների հետ միասին, սալիկապատելով հատակը և պատերը, ներմուծելով օդափոխության համակարգ, փոխարինելով դռները և պատուհանները նորով։
* Նախամուտքը՝ սալիկապատել հատակը, փոխել մուտքի դուռը և պատուհանները։

Անհրաժեշտ է մասնակի նորոգել՝

* Նկուղները՝ որպես թաքստոց կամ պահեստ ծառայելու համար, կատարելով անհրաժեշտ աշխատանքներ՝ նվազագույն սանիտարահիգիենիկ պայմանների ապահովման համար։
* Գրադարանը՝ այն տեղափոխելով ապակեպատ սրահ, որտեղ բարձրանալու համար ավելացնել աստիճանավանդակ, բերելով այն թարմ տեսքի և սալիկապատելով հատակը, այն հաշվարկով, որ կենտրոնական մասնաշենքի երկրորդ հարկում պետք է դրվեն լրացուցիչ գրասեղաններ՝ իրենց համակարգիչներով։
* Ատամնաբուժարանը՝ կառավարության որոշմամբ սահմանված նորմերին համապատասխան։
* Դահլիճին կից պահեստը, ինչպես նաև կաթսայատան շինությունը՝ կատարելով անհրաժեշտ աշխատանքներ՝ նվազագույն սանիտարահիգիենիկ պայմանների ապահովման համար։
* Ա և Բ մասնաշենքերի՝ հիմնականին միացող միջանցքը՝ բացօդյա հանգստի սրահը թարմեցնելու նպատակով։

## *Վարդենիսի նյարդահոգեբանական տուն-ինտերնատ*

Կազմակերպության լիարժեք գործունեության համար անհրաժեշտ է կառուցել առանձին եռահարկ մասնաշենք՝

* Առաջին, երկրորդ և երրորդ հարկերում, ըստ մասնագիտական լավագույն տարբերակի, տեղակայելով մարզասրահ՝ 100 հոգու միաժամանակյա մարզման համար՝ հագեցած համապատասխան լոգասենյակներով ու սանհանգույցներով, խոհանոց և պահեստ՝ 300 հոգու սննդի պատրաստման համար, ճաշասրահ՝ 200 հոգու միաժամանակյա սնվելու համար, քանի որ շուրջ 100 հոգի ունեն սնվելու դժվարություններ ու լրացուցիչ օգնության կարիք՝ սնունդը սենյակներում կազմակերպելու համար, ներկայացումների դահլիճ՝ 500 հոգի հանդիսատեսի համար, ինչպես նաև վարչական մաս։

Անհրաժեշտ է հիմնանորոգել՝

* Կոյուղագիծը՝ փոխարինելով հինը և վերականգնելով նորմալ ջրահեռացումը։
* Վարսավիրանոցները՝ պետք է փոխվեն հին լվացարանները և դրանց դիմաց ավելացվի նորերը, որպեսզի հնարավորություն ստեղծվի կանանց և տղամարդկանց համար առանձին վարսավիրների միաժամանակ աշխատանքի համար։
* Բնակելի սենյակները՝ յուրաքանչյուրը նախատեսված 2 անձի բնակության համար՝ մեկ անձին առնվազն 7 քառակուսի մետր բնակտարածքով, ըստ այդմ քանդել միջնապատերը կամ շարել նորերը, ամեն սենյակում մեկական զուգարանակոնք և ցնցուղ՝ նորոգված սանհանգույցում, անհրաժեշտության դեպքում փոխարինել հին դռներն ու պատուհանները, սալիկապատել սենյակների, պատերի և միջանցքների հատակները, ներկել պատերը և առաստաղը, սանհանգույցում կիրառել կախովի առաստաղ, անհրաժեշտության դեպքում թարմեցնել ջեռուցման համակարգի ու կոյուղու խողովակները։ Այն բաժանմունքներում, որոնք նախատեսված են անկողնային խնամքի ենթակա կամ սակավաշարժուն անձանց համար, պետք է լինեն երկսենյակ բաժիններ՝ պահպանելով մեկ անձին բաժին ընկնող 7 քառակուսի մետր տարածքը, մեկ սենյակում 2, իսկ մյուսում 3 անձի հաշվարկով, և 5 անձին մեկ զուգարանակոնք և ցնցուղ՝ երկսենյակ բաժնի ներսում գտնվող սանհանգույցում։
* Զբաղվածության սենյակները՝ յուրաքանչյուր բաժնում մեկ հատ, ընդհանուր առմամբ առնվազն 12 հատ, որոնք պետք է դառնան տարաբնույթ զբաղմունքի համար, գույքով ու տեխնիկայով հագեցած սենյակներ՝ յուրաքանչյուրը 10-15 հոգու հաշվարկով, այդ թվում՝ գորգագործության ու գոբելենի, փայտամշակման, կարուձևի ու ասեղնագործության, նկարչության, հոգեբանի։

Անհրաժեշտ է վերանորոգել՝

* Գրադարանը՝ բերելով այն թարմ տեսքի և սալիկապատելով հատակը, այն հաշվարկով, որ պետք է դրվեն լրացուցիչ պահարաններ ու գրասեղաններ՝ իրենց համակարգիչներով։
* Բուժմասը՝ համապատասխանեցնելով ժամանակակից նորմերին, բարեկարգելով բուժաշխատողների սանհանգույցները, զննման ու մերսման սենյակները, ատամնաբույժի սրահը և աշխատասենյակները։
* Լվացքատունը՝ փոխարինելով խողովակները, հոսանքալարերը, սալիկապատել հատակը և պատերը, կիրարկել կախովի առաստաղներ։

## *«Ձորակ» հոգեկան առողջության խնդիրներ ունեցող անձանց շուրջօրյա խնամքի կենտրոն*

Կազմակերպության լիարժեք գործունեության համար անհրաժեշտ է հիմնանորոգել՝

* Վարսավիրանոցը՝ պետք է փոխվի հին լվացարանը և դրա դիմաց ավելացվի նորը, որպեսզի հնարավորություն ստեղծվի կանանց և տղամարդկանց համար առանձին վարսավիրների միաժամանակ աշխատանքի համար։
* 3-րդ բաժանմունքի բնակելի սենյակները՝ յուրաքանչյուրը նախատեսված 2 անձի բնակության համար՝ մեկ անձին առնվազն 7 քառակուսի մետր բնակտարածքով, ըստ այդմ քանդել միջնապատերը՝ տարածքը մեծացնելու նպատակով, ամեն սենյակում մեկական զուգարանակոնք և ցնցուղ՝ նորոգված սանհանգույցում, անհրաժեշտության դեպքում փոխարինել հին դռներն ու պատուհանները, սալիկապատել սենյակների, պատերի և միջանցքների հատակները, ներկել պատերը և առաստաղը, սանհանգույցում կիրառել կախովի առաստաղ, անհրաժեշտության դեպքում թարմեցնել ջեռուցման համակարգի ու կոյուղու խողովակները։ 3-րդ բաժանմունքի մի մասում, և 1-ին ու 2-րդ բաժանմունքներում, որոնք նախատեսված են անկողնային խնամքի ենթակա կամ սակավաշարժուն անձանց համար, պետք է լինեն երկսենյակ բաժիններ՝ պահպանելով մեկ անձին բաժին ընկնող 7 քառակուսի մետր տարածքը, մեկ սենյակում 2, իսկ մյուսում 3 անձի հաշվարկով, և 5 անձին մեկ զուգարանակոնք և ցնցուղ՝ երկսենյակ բաժնի ներսում գտնվող սանհանգույցում։
* Յուրաքանչյուր հարկում գտնվող զբաղվածության 5 սենյակները, որոնք պետք է դառնան տարաբնույթ զբաղմունքի համար, գույքով ու տեխնիկայով հագեցած սենյակներ՝ յուրաքանչյուրը 10-15 հոգու հաշվարկով, այդ թվում՝ գորգագործության ու գոբելենի, փայտամշակման, կարուձևի ու ասեղնագործության, նկարչության, հոգեբանի։

Անհրաժեշտ է վերանորոգել՝

* Վարչական հատվածը՝ սանհանգույցների նորոգում, ճաշարանի առանձնացում՝ առնվազն 20 աշխատողի միաժամանակյա ճաշի համար, սենյակների թարմեցում, հատակի սալիկապատում։
* Բուժմասը՝ համապատասխանեցնելով ժամանակակից նորմերին, բարեկարգելով բուժաշխատողների սանհանգույցները, զննման ու մերսման սենյակները, ատամնաբույժի սրահը և աշխատասենյակները։
* Սննդի պահեստները, ինչպես նաև կաթսայատան շինությունը՝ կատարելով անհրաժեշտ աշխատանքներ՝ նվազագույն սանիտարահիգիենիկ պայմանների ապահովման համար։
* Կոյուղագիծը՝ փոխարինելով հինը և վերականգնելով նորմալ ջրահեռացումը։
* Լվացքատունը՝ փոխարինելով խողովակները, հոսանքալարերը, սալիկապատել հատակը և պատերը, կիրարկել կախովի առաստաղներ։

Անհրաժեշտ է մասնակի նորոգել՝

* Դահլիճը և մարզասրահը, որոնք պետք է հագեցած լինի անհրաժեշտ գույքով՝ տեխնիկայով ու կահույքով։
* Նկուղները՝ որպես թաքստոց կամ պահեստ ծառայելու համար, կատարելով անհրաժեշտ աշխատանքներ՝ նվազագույն սանիտարահիգիենիկ պայմանների ապահովման համար։
* Կաթսայատան շինությունը՝ կատարելով անհրաժեշտ աշխատանքներ՝ նվազագույն սանիտարահիգիենիկ պայմանների ապահովման համար։

# **Անհրաժեշտ ֆինանսական միջոցների աղբյուրները և չափը**

Վերոշարադրյալ նպատակի համար անհրաժեշտ է իրականացնել ֆինանսավորում, որը բխում է Հայաստանի Հանրապետության կառավարության 2021-2026 թվականների ծրագրից, 2021 թվականի նոյեմբերի 18-ի «Հայաստանի Հանրապետության կառավարության 2021-2026 թվականների գործունեության միջոցառումների ծրագիրը հաստատելու մասին» N 1902-Լ որոշմամբ հաստատված հավելվածի 13-րդ կետում ամրագրված միջոցառումների իրականացումով, մասնավորապես՝

* Շինարարության համար անհրաժեշտ նախագծանախահաշվային փաթեթների կազմում և փորձաքննության անցկացում՝ այն ներառելով 2023 թվականի պետական բյուջեում՝ 118,241.45 հազար ՀՀ դրամ (հաշվարկը կցվում է)։
* Վերանորոգման և կահավորման համար անհրաժեշտ ֆինանսավորում երեք փուլով։ Առաջին փուլում Վարդենիսի նյարդահոգեբանական տուն-ինտերնատի նոր մասնաշենքի կառուցում և 2-րդ մասնաշենքերի հիմնանորոգում՝ շուրջ 1,323,000.0 հազար ՀՀ դրամ՝ այն ներառելով 2024 թվականի պետական բյուջեում։
* Երկրորդ փուլում Վարդենիսի նյարդահոգեբանական տուն-ինտերնատի մնացած հատվածների վերանորոգում, ամբողջական կահավորում, «Ձորակ» հոգեկան առողջության խնդիրներ ունեցող անձանց շուրջօրյա խնամքի կենտրոնի հիմնանորոգում և կահավորում՝ 1,239,000.0 հազար ՀՀ դրամ՝ այն ներառելով 2025 թվականի պետական բյուջեում։
* Երրորդ փուլում Երևանի Թիվ 1 և Նորքի տուն-ինտերնատների ամբողջական վերանորոգում և կահավորում՝ 1,298,000.0 հազար ՀՀ դրամ՝ այն ներառելով 2026 թվականի պետական բյուջեում։

# **Ակնկալվող արդյունքը**

Հայաստանի Հանրապետության կառավարության 2021-2026 թվականների ծրագրի 4.6 բաժնի 25-րդ պարբերության համաձայն՝ 2026 թվականի ավարտին տարեց և (կամ) հաշմանդամություն ունեցող անձանց շուրջօրյա խնամք և պաշտպանություն իրականացնող հաստատություններում կավարտվեն շահառուների արժանապատիվ կենսական պայմանների ապահովման համար անհրաժեշտ բարեկարգման աշխատանքները, դրանք կդառնան ներկայանալի կառույցներ՝ ժամանակի պահանջներին համապատասխան։

Շուրջօրյա խնամքի կենտրոնների ներքին կառուցվածքը հնարավորություն կընձեռի հաշմանդամություն ունեցող անձանց բնակության, ազատ տեղաշարժի և կենսագործունեության համար: Շահառուների սենյակների բնակելի մակերեսը մեկ անձի հաշվարկով կդառնա 7 քառ. մետր, ընդ որում՝ մեկ սենյակում կբնակվի առավելագույնը 2 անձ։ Ելնելով շենքային պայմաններից՝ անկողնային բաժանմունքներում, հատուկ (մասնագիտացված), կլինեն երկսենյակ բաժիններ՝ մեկ սենյակում 2, մյուսում՝ 3 շահառուի համար՝ մեկ անձի բնակելի մակերեսի նույնչափ հաշվարկով: Յուրաքանչյուր շահառու ապահովված կլինի մահճակալով, փոքր պահարանով, հանդերձապահարանով, աթոռով և սեղանով: Սենյակներում կլինեն հաշմանդամություն ունեցող անձանց կարիքներին համապատասխան հարմարեցումներով սանհանգույցներ և լոգարաններ` յուրաքանչյուր սենկյակում կամ երկսենյակ բաժնում մեկական զուգարանակոնք, լվացարան և ցնցուղ: Այս աշխատանքների համար կհիմնանորոգվեն հատկապես Ձորակի և Վարդենիսի կենտրոնները, որտեղ մեկ սենյակում բնակվողների թիվը երբեմն անցնում է 10-ից։

Նոր տեսքի կբերվեն խոհանոցները և ճաշասրահները` առավելագույնը երկու հերթով ճաշելու հաշվարկով: Վարդենիսի նյարդահոգեբանական տուն-ինտերնատում կկառուցվի նոր մասնաշենք, որում կներառվի ժամանակակից սարքավորումներով հագեցած ընդարձակ խոհանոց։

Բոլոր խնամքի կենտրոնները կունենան հանգստի սենյակներ՝ ապահովված բազկաթոռներով, բազմոցներով, սեղաններով, աթոռներով՝ առավելագույնը 15 շահառուի միաժամանակյա հանգստի և զբաղմունքի համար, սեղանի խաղերով և առնվազն մեկ հեռուստացույցով: Մշակութային միջոցառումների կամ այլ հանդիսություններ կազմակերպելու համար կլինեն դահլիճներ՝ ապահովված համապատասխան կահավորանքով և գույքով:

Հիմնական, բնակելի սենյակներից առանձին կստեղծվեն մեկուսարաններ` նոր ընդունված շահառուներին առնվազն 3 օր առանձին պահելու և բժշկական զննության ենթարկելու նպատակով՝ Հայաստանի Հանրապետության առողջապահության նախարարության կողմից սահմանված՝ շուրջօրյա խնամքի կենտրոնի մեկուսարանային բաժանմունքի պահանջներին համապատասխան: Բացի այդ, հնարավորություն կստեղծվի հեռախոսակապով և ինտերնետով շահառուների հաղորդակցությունն ապահովելու համար: Աշխատանքային և օժանդակ բոլոր տարածքներում շահառուներին տեսանելի և հասանելի բարձրության վրա կտեղադրվեն հակահրդեհային ազդարարման սեղմակոճակներ, տարհանման պլաններ, առաջնային հրդեհաշիջման միջոցներ և այլ պարագաներ։

Օժանդակ շինությունները, մասնավորապես՝ լվացքատները և կաթսայատները, կհիմնանորոգվեն և հագեցած կլինեն անհրաժեշտ սարքավորումներով։